Kos extravaganza om die draai - Art And Entertainment - Windhoek Express
Wednesday, May 27th, 2020 22:07:53
Kos extravaganza om die draai
19 September 2019 | Art and Entertainment
Purple Fig kookskool bied op 4 Oktober 'n heerlike kos ekstravaganza aan. Foto: Ter illustrasie/ The Guardian
Yolanda Nel Daar is min dinge so lekker soos om te eet, en as dit een van jou gunsteling tydverdrywe is, mag jy nie die Food & Wine Extravaganza misloop nie.
Op 4 Oktober gaan studente van die Purple Fig-kookskool 'n verskeidenheid disse voorberei, waaraan gaste heerlike kan smul. Hierdie geleentheid is 'n eerste vir die skool en volgens eienaar Roelien de Lange, dien dit gelyktydig as die skool se geldinsamelings projek. "Die geld wat ingesamel word, sal gebruik word om ons toestelle op te gradeer," sê sy.
"Dit is ook 'n geleentheid vir die studente om te wys wat hulle die afgelope jaar in die kombuis geleer het," sê sy en voeg by dat die prysuitdeling ook daardie dag plaasvind.
Purple Fig het aan die begin van die jaar vir die eerste keer met 'n drie-jaar kookkursus begin.
Vir die extravaganza is elke eerstejaarstudent verantwoordelik vir 'n kosstalletjie waar hulle 'n internasionale dis moet voorberei. Behalwe die kos, is daar ook stalletjies wat ander items verkoop en gaste kan kies en keur tussen 'n verskeidenheid produkte. "Die ander stalletjies fokus op handgemaakte items," sê Roelien. Produkte wat vertoon word sluit in leerhandsakke en -skoene, tot bokmelkkaas en koue vleis.
Daar is nog plek vir stalletjies en sou jy 'n produk hê wat jy graag wil uitstal, moet jy vining spring want daar is net plek vir tien stalletjies wat teen N$250 elk verhuur kan word.
Toegang vir die extravaganza wat by Take Note in Sam Nujoma-rylaan plaasvind, is N$40 per persoon en deure open om 16:00. Vir meer inligting of om 'n stalletjie te bespreek, kan Roelien by [email protected] gekontak word.